આ વિશે માટુંગા યંગસ્ટર્સ ક્લબના પ્રેસિડન્ટ વિનય ગઠાણીએ મિડ-ડે LOCALને કહ્યું હતું કે ‘અહીં શાકમાર્કેટ આવેલી હોવાને કારણે સવારે પાંચ-છ વાગ્યે કેળાંની ૧૫થી ૨૦ જેટલી ગાડીઓ એક પછી એક આવે છે. ટેમ્પોમાંથી માલ ખાલી કરીને જવાનો સમય સાડાઆઠ વાગ્યા સુધીનો તેમને આપેલો છે, પરંતુ બપોરે ૧૧થી ૧૨ વાગ્યા સુધી તેઓ ટેમ્પો પાર્ક કરી ત્યાં ને ત્યાં જ પડ્યા રહે છે. એને કારણે ટ્રાફિકની ભારે સમસ્યા થાય છે અને પબ્લિકને પણ ચાલવામાં તકલીફ થાય છે. ટેમ્પોમાંથી કેળાં ઉતારતી વખતે રસ્તા પર પડેલી કેળાંની છાલથી રાહદારીઓ પણ લપસીને પડી જાય છે. એ સિવાય સાંજે આવતા શાકભાજી અને ફ્રૂટ્સના ટેમ્પો બપોરથી રાત સુધી ત્યાં જ પાર્ક કરેલા હોય છે. આ રોડ સ્ટેશનથી એકદમ નજીક આવેલો હોવાથી તેઓ સ્ટેશનના વિસ્તારમાં પણ પોતાના ટેમ્પો પાર્ક કરી દે છે. અમુક ફેરિયાઓએ તો ટેમ્પોને ગોડાઉન બનાવી દીધું છે અને ત્યાં જ બાજુમાં બેસી ધંધો કરે છે. એ સિવાય અહીં અનેક સ્કૂલો અને કૉલેજો આવેલી છે. આથી વિદ્યાર્થીઓની અવરજવર પણ વધુ રહે છે અને પીક-અવર્સના સમયે વિદ્યાર્થીઓ, પ્રાઇવેટ વાહનો અને પબ્લિક ટ્રાન્સપોર્ટનાં વાહનોને કારણે ખૂબ જ ભીડ થાય છે. આ રોડ માટુંગાનો મુખ્ય અને વાહનોની સતત અવરજવરવાળો રોડ છે.